CELEX: 
Language: lv
Date: 2021-10-12 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2017/891 groza attiecībā uz augļu un dārzeņu nozares ražotāju organizāciju tirgū laistās produkcijas vērtības aprēķināšanu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes Regulā (ES) Nr. 1308/2013, ar ko izveido lauksaimniecības produktu tirgu kopīgu organizāciju, ir paredzēti noteikumi par augļu un dārzeņu nozares ražotāju organizācijām. Turklāt ar minēto regulu Komisija ir pilnvarota pieņemt deleģētos aktus un īstenošanas aktus.
            
            
               Pēdējos gados aizvien vairāk kaitējuma kultūraugiem nodara dabas katastrofas, nelabvēlīgi klimatiskie apstākļi un slimības vai kaitīgo organismu invāzijas.
            
            
               Jaunākā pieredze saistībā ar kaitējumu, ko 2021. gada aprīlī ilgstošas un spēcīgas salnas nodarījušas vairākās dalībvalstīs, liecina: lai nākotnē stabilizētu Savienības finansiālās palīdzības apjomu, kas izmaksājams saskaņā ar kārtējām darbības programmām, ir vajadzīgs risinājums, kas būtu pastāvīgāks tādā aspektā kā ražotāju organizāciju tirgū laistās produkcijas vērtības aprēķināšanā pieļaujamā elastība.
            
            
               Šā deleģētā akta mērķis ir grozīt Komisijas Deleģēto regulu (ES) 2017/891, ar ko papildina Eiropas Parlamenta un Padomes Regulu (ES) Nr. 1308/2013, lai ražotāju organizāciju tirgū laistās produkcijas vērtības aprēķināšanā pieļautu lielāku elastību gadījumos, kad šīs organizācijas saskaras ar kaitējumu, ko augļu un dārzeņu produkcijai nodarījušas dabas katastrofas, nelabvēlīgi klimatiskie apstākļi un slimības vai kaitīgo organismu invāzijas, kas to padarījušas neizmantojamu patēriņā un pārstrādē. Šāds kaitējums ietekmē ražotāju organizāciju finansiālo stabilitāti un to spēju īstenot darbības programmas visā īstenošanas periodā un atsevišķos gadījumos var apdraudēt atzīšanas kritēriju izpildi.
            
            
               Ar šo grozošo aktu piešķirtā elastība palielinās attiecīgo ražotāju organizāciju noturību pret kaitējumu, ko radījušas dabas katastrofas, nelabvēlīgi klimatiskie apstākļi un slimības vai kaitīgo organismu invāzija. Tā varētu palīdzēt ražotāju organizācijām pielāgot stratēģijas nākotnes vajadzībām un ar atbilstošiem pasākumiem un darbībām, kas veicamas saskaņā ar to darbības programmām, stāties pretī fitosanitāram vai laikapstākļu radītam apdraudējumam.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Apspriešanās, kurā piedalījās eksperti no visām 27 dalībvalstīm, notika 2021. gada 26. augustā ekspertu grupā, kas vienotās tirgu kopīgās organizācijas satvarā nodarbojas ar lauksaimniecības tirgu jautājumiem. Tās rezultātā par deleģētās regulas projektu tika panākta plaša vienprātība. 
            
            
               Deleģētā akta projekts tika publicēts Labāka regulējuma portālā no 2021. gada 30. augusta līdz 2021. gada 27. septembrim, un par to tika saņemtas atsauksmes no 5 ieinteresētajām personām. Atsauksmes bija pozitīvas, un tajās tika pausts atbalsts ierosinātajam grozījumam un piezīmes cita starpā par atsauces periodu, kompetento iestāžu uzdevumiem, kopfondiem, līdzfinansēšanas likmēm un investīcijām materiālajos aktīvos. Piezīmes, kas neattiecās uz šā deleģētā akta darbības jomu un uz elastību, kas ražotāju organizācijām un dalībvalstīm piešķirta saistībā ar kaitējumu, ko radījušas dabas katastrofas, nelabvēlīgi klimatiskie apstākļi un slimības vai kaitīgo organismu invāzija, nebija iespējams ņemt vērā. 
            
            
               3.DELEĢĒTĀ AKTA JURIDISKIE ASPEKTI
            
            
               Šis deleģētais akts papildina dažus Regulas (ES) Nr. 1308/2013 un Regulas (ES) Nr. 1306/2013 noteikumus, kas vajadzīgi, lai nodrošinātu augļu un dārzeņu nozares ražotāju organizāciju pienācīgu darbību, un jo īpaši Regulas (ES) Nr. 1308/2013 34. panta 2. punktā minēto tirgū laistās produkcijas vērtības aprēķina bāzi.
            
            
               Komisijas Deleģētās regulas (ES) 2017/891 23. pantā ir noteikti konkrēti noteikumi par Savienības finansiālās palīdzības maksimālo apjomu, cita starpā arī par elastību, kas īpašos gadījumos pieļaujama tirgū laistās produkcijas vērtības aprēķināšanā.
            
            
               Šis deleģētais akts ražotāju organizāciju tirgū laistās produkcijas vērtības aprēķināšanā pieļauj lielāku elastību gadījumos, kad tirgū laistās produkcijas vērtība kritusies dabas katastrofu, nelabvēlīgu klimatisko apstākļu un slimību vai kaitīgo organismu invāziju dēļ.
            
            
               KOMISIJAS DELEĢĒTĀ REGULA (ES) …/..
            
            
               (12.10.2021),
            
            
               ar ko Deleģēto regulu (ES) 2017/891 groza attiecībā uz augļu un dārzeņu nozares ražotāju organizāciju tirgū laistās produkcijas vērtības aprēķināšanu
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 37. panta c) punkta i) un iv) apakšpunktu,
            
            
               tā kā:
            
            
               (1)Dabas katastrofas vai nelabvēlīgi klimatiskie apstākļi vairāku gadu garumā ir nodarījušas arvien lielāku kaitējumu augļu un dārzeņu produkcijai Savienībā. 2017. gadā tika izmantots Eiropas Savienības Solidaritātes fonds, kas izveidots ar Padomes Regulu (EK) Nr. 2012/2002
                  2
               , un Latvijai tika piešķirts īpašs atbalsts, lai novērstu postījumus, ko 2017. gada vasarā un rudenī nodarīja intensīvi plūdi. 2018. gadā spēcīgu lietusgāžu un plūdu dēļ dažās Savienības daļās (Igaunijā, Latvijā, Lietuvā un Somijā) ar Komisijas Īstenošanas regulu (ES) 2018/108
                  3
                kā ārkārtas pasākums tika paredzēts atbalsts lauksaimniekiem. 2021. gada pavasarī vairāku dalībvalstu atsevišķos reģionos (jo īpaši Spānijā, Francijā, Itālijā) bija bargas salnas, kas skāra konkrētus produktus (piemēram, persikus, nektarīnus, ābolus). Līdz ar to tika zaudēti vairāk nekā 50 % produkcijas.
            
            
               (2)Ņemot vērā to, ka dabas katastrofas vai nelabvēlīgi klimatiskie apstākļi rodas aizvien biežāk, ir vajadzīgs ilgtermiņa risinājums, kas attiecas uz ražotāju organizāciju tirgū laistās produkcijas vērtības aprēķināšanu, lai stiprinātu šo organizāciju noturību nākotnē. Komisijas Deleģētā regula (ES) 2017/891
                  4
                ir jāgroza, lai ražotāju organizāciju tirgū laistās produkcijas vērtības aprēķināšanā Savienībā pieļautu elastību gadījumos, kad šīs organizācijas saskaras ar dabas katastrofām un nelabvēlīgiem klimatiskajiem apstākļiem, kas to produkciju padarījuši neizmantojamu patēriņā un pārstrādē.
            
            
               (3)Lieli tirgū laistās produkcijas vērtības zaudējumi, ko izraisījušas dabas katastrofas vai nelabvēlīgi klimatiskie apstākļi, būtiski ietekmē Savienības atbalsta apjomu, ko ražotāju organizācijas saņem nākamajā gadā, jo Savienības atbalsta summa tiek aprēķināta kā procentuālā daļa no katras ražotāju organizācijas tirgū laistās produkcijas vērtības. Ja liela daļa ražas vai visa raža tiek zaudēta, ražotāju organizācijas riskē zaudēt atzītas organizācijas statusu, jo viens no atzīšanas kritērijiem ir konkrēta tirgū laistās produkcijas minimālā vērtība, kas noteikta valsts līmenī. Tas radītu divkāršus ekonomiskos zaudējumus, kas apdraud ražotāju organizāciju ilgtermiņa stabilitāti.
            
            
               (4)Ņemot vērā dabas katastrofu vai nelabvēlīgu klimatisko apstākļu pieaugošo biežumu un no tā izrietošos ievērojami lielākos produkcijas zaudējumus, Deleģētās regulas (ES) 2017/891 23. panta 4. punktā noteiktais aizsardzības pasākums, atbilstoši kuram tirgū laistās produkcijas vērtība ir uzskatāma par 65 % no konkrēta produkta vērtības iepriekšējā atsauces periodā, ir nepietiekams. 
            
            
               (5)Tālab, ņemot vērā vajadzību panākt to ražotāju organizāciju ekonomisko un finansiālo stabilitāti, kuras skāruši lieli tirgū laistās produkcijas vērtības zaudējumi, ko izraisījušas dabas katastrofas vai nelabvēlīgi klimatiskie apstākļi, tirgū laistās produkcijas vērtības aprēķināšanā piemērojamā sliekšņvērtība attiecīgajam atsauces periodam būtu jāpalielina. Ņemot vērā nozīmīgo kaitējumu, ko nesen nodarījuši nelabvēlīgie klimatiskie apstākļi, Deleģētās regulas (ES) 2017/891 23. panta 4. punktā noteiktā tirgū laistās produkcijas vērtība dabas katastrofu un nelabvēlīgu klimatisko apstākļu gadījumā būtu jāpalielina līdz 85 %. 
            
            
               (6)Turklāt būtu jāparedz risinājums, lai izvairītos no situācijām, kad ražotāju organizācijas, kas iegulda līdzekļus profilaktiskos pasākumos un tomēr saskaras ar būtisku dabas katastrofu, nelabvēlīgu klimatisko apstākļu, augu slimību vai kaitīgo organismu invāzijas radītu kaitējumu, piedzīvo ne vien tirgū laistās produkcijas vērtības zaudējumu, bet arī Savienības finansiālās palīdzības samazinājumu. Tāpēc Deleģētās regulas (ES) 2017/891 23. panta 4. punktā noteiktā tirgū laistās produkcijas vērtība būtu jāpalielina līdz 100 % ražotāju organizācijām, kuras pierāda, ka tās ir veikušas nepieciešamos profilaktiskos pasākumus pret augu slimībām, kaitīgo organismu invāzijām, dabas katastrofām un nelabvēlīgiem klimatiskajiem apstākļiem, piemēram, uzstādījušas apsildes sistēmas vai tīklus laukos, piedalās apdrošināšanas shēmās vai izveidojušas kopfondus. 
            
            
               (7)Tāpēc Deleģētā regula (ES) 2017/891 būtu attiecīgi jāgroza.
            
            
               (8)Ņemot vērā to, ka darbības programmas tiek īstenotas pa kalendārajiem gadiem, un to, ka tirgū laistās produkcijas vērtība, kas nosaka Savienības finansiālās palīdzības maksimālo apjomu, tiek aprēķināta, pamatojoties uz iepriekšējo kalendāro gadu, šai regulai jāstājas spēkā pēc iespējas drīzāk, proti, nākamajā dienā pēc tās publicēšanas Eiropas Savienības Oficiālajā Vēstnesī,
            
            
               IR PIEŅĒMUSI ŠO REGULU.
            
            
               1. pants
            
            
               Deleģētās regulas (ES) 2017/891 23. panta 4. punkta otro daļu aizstāj ar šādu:
            
            
               “Ja produkta vērtība vismaz par 35 % ir samazinājusies dabas katastrofu, nelabvēlīgu klimatisko apstākļu, augu slimību vai kaitīgo organismu invāziju dēļ, kas nav ražotāju organizācijas atbildībā un kontrolē, uzskata, ka šā produkta pārdotās [tirgū laistās] produkcijas vērtība ir 85 % no tā vērtības iepriekšējā atsauces periodā. “Ražotāju organizācija attiecīgās dalībvalsts kompetentajai iestādei pierāda, ka minētie iemesli nav tās atbildībā un kontrolē. Ja ražotāju organizācija attiecīgās dalībvalsts kompetentajai iestādei pierāda, ka tā ir veikusi vajadzīgos profilaktiskos pasākumus pret attiecīgo dabas katastrofu, klimatiskajiem apstākļiem, augu slimību vai kaitīgo organismu invāziju, uzskata, ka šā produkta pārdotās [tirgū laistās] produkcijas vērtība ir 100 % no tā vērtības iepriekšējā atsauces periodā.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 12.10.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 347, 20.12.2013., 671. lpp.
               
               
                  
                     (2)
                  
                        Padomes Regula (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (OV L 311, 14.11.2002., 3. lpp.).
               
               
                  
                     (3)
                  
                        Komisijas Īstenošanas regula (ES) 2018/108 (2018. gada 23. janvāris) par ārkārtas pasākumu atbalsta veidā, kurš paredzēts lauksaimniekiem sakarā ar plūdiem un spēcīgām lietusgāzēm atsevišķos Lietuvas, Latvijas, Igaunijas un Somijas apgabalos (OV L 19, 24.1.2018., 6. lpp.).
               
               
                  
                     (4)
                  
                        Komisijas Deleģētā regula (ES) 2017/891 (2017. gada 13. marts), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz augļu un dārzeņu un pārstrādātu augļu un dārzeņu nozari un Eiropas Parlamenta un Padomes Regulu (ES) Nr. 1306/2013 papildina attiecībā uz sodiem, kas piemērojami minētajās nozarēs, un groza Komisijas Īstenošanas regulu (ES) Nr. 543/2011 (OV L 138, 25.5.2017., 4. lpp.).